กรณีศึกษา ขนมบ้านโกไข่ ร้านของฝากร้อยล้าน จากหาดใหญ่
ร้านขนมร้านนี้ น่าสนใจอย่างไร ? ลงทุนแมนจะเล่าให้ฟัง
18 ส.ค. 2565

กรณีศึกษา ขนมบ้านโกไข่ ร้านของฝากร้อยล้าน จากหาดใหญ่ /โดย ลงทุนแมน
ถ้านึกถึงจังหวัดสงขลา อำเภอหาดใหญ่คงเป็นความคิดแรกของใครหลายคน 
แต่รู้หรือไม่ว่า จังหวัดนี้ยังมีสินค้าประเภทของฝากชื่อดัง ซึ่งรู้จักกันในชื่อ “ขนมบ้านโกไข่”
แล้วร้านขนมร้านนี้ น่าสนใจอย่างไร ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ขนมบ้านโกไข่ เป็นร้านของฝากชื่อดังของจังหวัดสงขลา
ปัจจุบัน มีทั้งหมด 27 สาขา แบ่งเป็นสาขาในภาคใต้ 24 สาขา 
และสาขาในกรุงเทพฯ ทั้งหมด 3 สาขา
ซึ่งในแต่ละสาขา จะมีขนมกว่า 30 รายการ 
และมีขนมยอดนิยม เช่น เค้กสามเหลี่ยม และเปี๊ยะกุหลาบ ในราคาที่ไม่แพงมากนัก
แต่เส้นทางของร้านขนมบ้านโกไข่ คงไม่ได้ใหญ่โตจนถึงทุกวันนี้ 
ถ้าเจ้าของร้านอย่าง คุณพรศักดิ์ ตั้งคำ ไม่ได้เห็นโอกาสทางธุรกิจ 
จากการสังเกตเห็นว่า ขนมของโกไข่ ซึ่งเป็นคุณอาของคุณพ่อ 
มักจะขายไม่หมดอยู่เสมอ ทั้งที่กินแล้วรู้สึกอร่อยมาก
นี่จึงเป็นที่มาของชื่อ “ร้านขนมบ้านโกไข่” 
โดยคุณพรศักดิ์เริ่มขายขนมที่แรกในอำเภอหาดใหญ่ 
จากการนำขนมไปฝากขายที่ร้านอื่น แต่ก็ยังขายไม่ค่อยดีเท่าไรนัก
จนกระทั่งมาเปิดร้านสาขาแรกของตัวเอง ขนมบ้านโกไข่จึงเป็นที่รู้จักมากขึ้น 
และเริ่มขยายสาขาไปยังจังหวัดใกล้เคียง
ซึ่งขนมบ้านโกไข่ก็สามารถเติบโตได้อย่างต่อเนื่อง 
เพราะหากไปดูผลประกอบการ ในช่วงก่อนโควิด 19 จะพบว่า
ปี 2560 รายได้ 110 ล้านบาท 
ปี 2561 รายได้ 257 ล้านบาท 
ปี 2562 รายได้ 261 ล้านบาท
จะเห็นได้ว่า รายได้ของขนมบ้านโกไข่ เพิ่มขึ้นในทุก ๆ ปี 
ซึ่งในช่วงโควิด 19 ก็ยังสามารถรักษารายได้ ในหลักร้อยล้านบาทได้เป็นอย่างดี 
สะท้อนให้เห็นว่า แบรนด์มีความเข้มแข็งพอสมควร
คำถามก็คือ แล้วขนมบ้านโกไข่ สร้างจุดเด่นอย่างไร 
จึงทำให้เป็นร้านขนมของฝากยอดนิยมได้สำเร็จ ?
หากไปดูจำนวนสาขาทั้งหมด ของขนมบ้านโกไข่
จะพบว่า สาขากว่า 60% ตั้งอยู่ในปั๊มน้ำมัน และที่เหลือเป็นร้านที่ตั้งอยู่นอกปั๊มน้ำมัน
พอเป็นแบบนี้ ผู้คนที่เดินทางระหว่างจังหวัด จึงสามารถแวะซื้อของฝากได้ง่าย
และด้วยแบรนด์ที่เป็นที่รู้จัก ของผู้คนในภาคใต้ ทำให้ตัดสินใจเลือกซื้อได้ไม่ยาก
นอกเหนือจากร้านในปั๊มน้ำมันแล้ว ขนมบ้านโกไข่ก็ยังมีสาขาที่สนามบินด้วย
ทำให้นักท่องเที่ยวหรือผู้ที่เดินทางไกล สามารถเลือกซื้อขนมบ้านโกไข่ติดมือกลับไปได้อย่างสะดวกเช่นกัน
ต่อมาก็คือ ราคาและจุดเด่นของสินค้า
ด้วยราคาที่ไม่แพงมาก ทำให้คนทั่วไปเข้าถึงได้ง่าย 
และจุดเด่นของสินค้าที่นี่ คือเน้นความเป็นท้องถิ่น 
โดยจะหาวัตถุดิบที่มีความโดดเด่นในพื้นที่นั้น ๆ มาทำเป็นขนม เพื่อสร้างเอกลักษณ์ให้กับท้องถิ่นนั้น 
ทำให้แต่ละสาขามีขนมที่หลากหลายไม่เหมือนกัน แม้จะเป็นขนมชนิดเดียวกันก็ตาม
นอกจากนี้ จุดเด่นของขนมที่มีความหลากหลาย เช่น ไส้หรือชนิดของขนม
ทำให้ผู้ซื้อสามารถเลือกได้ตามใจชอบ 
เรียกได้ว่าเป็นจุดแข็ง ที่ทำให้แบรนด์มีกลุ่มลูกค้าที่กว้าง 
ทั้งกลุ่มอายุ รสนิยม และพฤติกรรมการกินขนม ที่แตกต่างกันออกไป
อีกทั้งการหารายได้ของขนมบ้านโกไข่ ไม่ได้มาจากช่องทางการขายของฝากเท่านั้น
แต่ยังมีบริการจัดเลี้ยงนอกสถานที่ จัดเป็นขนมสำหรับการประชุมหรือสัมมนา 
จึงทำให้มีช่องทางการหารายได้ จากหลากหลายช่องทางมากขึ้น
ถึงตรงนี้ จะเห็นได้ว่า ขนมบ้านโกไข่ เป็นธุรกิจท้องถิ่นที่สามารถสร้างแบรนด์ให้แข็งแกร่ง
ด้วยการชูจุดเด่นความเป็นสินค้าท้องถิ่น และราคาที่เข้าถึงได้
โดยใช้ช่องทางการขายส่วนใหญ่ตามปั๊มน้ำมันในภาคใต้ จนกลายเป็นของฝากที่คนทั่วไปต้องนึกถึง
ซึ่งบางครั้ง โอกาสของธุรกิจอาจมาจากสิ่งรอบตัวของเรา 
แบบ “ขนมบ้านโกไข่” ที่แม้จะเริ่มต้นมาจากสินค้าท้องถิ่น 
แต่ก็สามารถนำมาสร้างเป็นธุรกิจร้อยล้านบาทได้ เช่นกัน..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-